**10. NAPIREND** Ügyiratszám: BSZ/3170-2/2023.

## **E L Ő T E R J E S Z T É S**

## a Képviselő-testület **2023. november 24-i nyilvános** ülésére

**Tárgy:** **A** **Helyi Választási Bizottság tagjainak és póttagjainak megválasztása**

# **Előterjesztő:** dr. Varga Viktória jegyző, HVI vezetője

**Előkészítette:** dr. Varga Viktória jegyző, HVI vezetője

**TISZTELT KÉPVISELŐ-TESTÜLET!**

A választási eljárásról szóló 2013. évi XXXVI. törvény (továbbiakban: Ve.) meghatározza a választásokra vonatkozó alapvető szabályokat, II. fejezete tartalmazza a választási bizottságokra vonatkozó előírásokat.

A választási bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása. A választási bizottságok között szerepel a helyi választási bizottság is. A választási bizottság választott és megbízott tagokból áll.

A Ve. 23. §-a szerint az egy szavazókörrel rendelkező településen a helyi választási bizottság öt tagját és legalább két póttagot a települési önkormányzat képviselő-testülete a helyi önkormányzati képviselők és polgármesterek általános választásának évét megelőző évben, október 1. és november 30. között választja meg; személyükre a helyi választási iroda vezetője tesz indítványt.

Magyarország Alaptörvénye 35. cikk (2) bekezdése értelmében a helyi önkormányzati képviselők és polgármesterek általános választását a helyi önkormányzati képviselők és polgármesterek előző általános választását követő ötödik év április, május, június vagy július hónapjában, az európai parlamenti képviselők választásával egyidejűleg kell megtartani.

A következő európai parlamenti választásokat a tervek szerint 2024. június 6. és 9. között tartják. A Ve. szerint 6. § (2) bekezdése alapján a szavazást vasárnap kell megtartani, így az önkormányzati választások **valószínűleg 2024. június 9. napján** lesznek.

A Helyi Választási Bizottság tagjának megbízatása a Ve. 33. § (3) bekezdés a) pontja alapján a következő általános választásra megválasztott választási bizottság alakuló üléséig tart.

A Ve. 17. § (1) bekezdés a) pontja szerint a helyi választási bizottságnak csak a településen, közös önkormányzati hivatalhoz tartozó település választási bizottsága esetében a közös hivatalhoz tartozó bármely településen lakcímmel rendelkező, a központi névjegyzékben szereplő választópolgár lehet tagja. A választási bizottságnak választott tagja az lehet, aki az országgyűlési képviselők választásán jelöltként indulhat (Ve. 17. § (2) bekezdés).

A választási bizottságnak nem lehet választott tagja

* a köztársasági elnök,
* a háznagy,
* képviselő,
* alpolgármester,
* jegyző,
* másik választási bizottság tagja, választási iroda tagja,
* a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona,
* jelölt
* párt tagja,
* a választókerületben jelöltet állító jelölő szervezet tagja,
* a választókerületben induló jelölt hozzátartozója,
* a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, politikai szolgálati jogviszonyban, biztosi jogviszonyban, szolgálati vagy más, munkavégzésre irányuló jogviszonyban álló személy a közalkalmazott, a munkavállaló és az egészségügyi szolgálati viszonyban álló személy kivételével.

A választási bizottság választott tagjait tiszteletdíj illeti meg.

A választási bizottság tagjainak személyére a helyi választási iroda vezetője tesz indítványt, amelyhez módosító javaslat nem nyújtható be, megválasztásukról egy szavazással dönt a képviselő-testület.

A választási bizottság tagjai és póttagjai a megválasztásukat követő öt napon belül a polgármester előtt az egyes közjogi tisztségviselők esküjéről és fogadalmáról szóló törvény szerinti szöveggel esküt vagy fogadalmat tesznek. Jogaikat csak az eskü- vagy fogadalomtételt követően gyakorolhatják.

A választási bizottság – tagjai megválasztását és eskü- vagy fogadalomtételét követően – alakuló ülést tart, ahol a választott tagok közül megválasztja elnökét és annak helyettesét. Az elnök és az elnökhelyettes személyére a bizottság tagjai tehetnek javaslatot.

Balatonszepezd Község Helyi Választási Bizottság tagjainak és póttagjainak az alábbi személyeket javasolom megválasztani:

Tagjainak: Fazekas Árpádné

Frank Melinda

Sporik Mária

Szarka Ilona

dr. Várhegyi Gábor

Póttagjainak: Illés Mihály Ervin

Nagy Gabriella

Németh Alexandra

A választási bizottság tagjainak és póttagjainak javasolt személyek nyilatkoztak arról, hogy a tisztséget vállalják, választójoggal és Balatonszepezd településen lakcímmel rendelkeznek, valamint arról, hogy nincs olyan tisztségük, amely a megbízással összeférhetetlen.

Kérem a Tisztelt Képviselő-testületet, hogy az előterjesztést megvitatni és a határozati javaslatot támogatni szíveskedjen.

**HATÁROZATI JAVASLAT**

Balatonszepezd Község Önkormányzata Képviselő-testülete Balatonszepezd Község Helyi Választási Bizottsága tagjainak és póttagjainak az alábbi személyeket választja meg:

Tagok: 1. Fazekas Árpádné

2. Frank Melinda

3. Sporik Mária

4. Szarka Ilona

5. dr. Várhegyi Gábor

Póttagok: 1. Illés Mihály Ervin

2. Nagy Gabriella

3. Németh Alexandra

Felkéri a jegyzőt, hogy a bizottság tagjainak és póttagjainak polgármester előtti eskütételéről a megválasztásukat követő 5 napon belül intézkedjen.

Határidő: azonnal

Felelős: polgármester, jegyző

Szentantalfa, 2023. november 20.

**dr. Varga Viktória**

jegyző

HVI vezetője